Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2021/C 325/06)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Lički škripavac”

Nr. UE: PGI-HR-02600 – 18 martie 2020

DOP ( ) IGP (X)

1. Denumirea (denumirile)

„Lički škripavac”

2. Statul membru sau țara terță

Croația

3. Descrierea produsului agricol sau alimentar

3.1. Tipul de produs

Clasa 1.3. Brânzeturi

3.2. Descrierea produsului căruia i se aplică denumirea de la punctul 1

„Lički škripavac” este o brânză moale, grasă, obținută prin coagularea laptelui de vacă integral, crud sau pasteurizat, cu ajutorul cheagului sau al unei culturi starter și prin separarea zerului. Brânza nu este maturată și, deci, nu are crustă.

„Lički škripavac” are o consistență cauciucată moale și forma cilindrică sau dreptunghiulară. Brânza are o greutate de cel puțin 240 g, iar suprafața sa este de culoare alb lăptos, fără crustă. În secțiune transversală, prezintă o textură netedă, fără găuri sau cu foarte puține găuri cauzate de reținerea zerului în cursul punerii în forme. Are un gust dulce-lactat și ușor sărat. Brânza are o consistență cauciucată caracteristică și produce un „scârțâit” în momentul degustării, de unde și denumirea de „Lički škripavac” [care s-ar traduce aproximativ prin „brânză «scârțâitoare» de Lika”].

Conține materie uscată în proporție de cel puțin 50 % și grăsimi în proporție de cel puțin 45 % din materia uscată.

„Scârțâitul” pe care îl produce se menține, în funcție de calitatea laptelui, în primele 5 -7 zile și poate fi reactivat prin imersarea brânzei, în ambalajul său original sub vid, în apă caldă (40-50 °C, până la 2 minute).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele producției brânzei „Lički škripavac”, de la producerea și închegarea laptelui, până la sărare, punere în forme și presare, trebuie să se efectueze pe teritoriul ariei geografice menționate la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Pe produsul finit trebuie să figureze data ambalării, împreună cu următoarea notă către consumator: „După cel puțin 7 zile de la data ambalării, introduceți brânza ambalată în apă caldă (40-50 °C) timp de 2 minute înainte de a o deschide, pentru a-i reda «scârțâitul»”.

La introducerea pe piață, pe produsul finit trebuie să figureze simbolul comun al „Lički škripavac”. Acesta este circular, cu un fond albastru deschis în partea superioară, albastru în partea de mijloc și verde în partea inferioară. Pe fondul albastru deschis figurează cuvântul „LIČKI” scris cu caractere albe, iar pe fondul verde figurează cuvântul „ŠKRIPAVAC”, tot cu caractere albe. În centrul cercului este reprezentată stilizat o pălărie tradițională din regiunea Lika. Toți utilizatorii indicației geografice protejate „Lički škripavac” care fabrică produsul în conformitate cu caietul de sarcini al acestuia au dreptul de a utiliza simbolul comun, în aceleași condiții.

4. Delimitarea concisă a ariei geografice

Aria geografică în care este produsă brânza „Lički škripavac” cuprinde trei regiuni administrative: cea mai mare parte a cantonului Lika-Senj și mici zone din cantoanele Zadar și Karlovac. Aria de producție a brânzei „Lički škripavac” include orașele Gospić, Otočac și Senj, precum și localitățile Donji Lapac, Karlobag, Lovinac, Perušić, Plitvička jezera, Udbina, Vrhovine și Brinje din cantonul Lika-Senj, localitatea Gračac din cantonul Zadar, precum și orașul Ogulin și localitățile Rakovica, Josipdol, Saborsko și Plaški din cantonul Karlovac.

5. Legătura cu aria geografică

Protejarea denumirii „Lički škripavac” se bazează pe reputația pe care a câștigat-o produsul grație unei îndelungate tradiții de producție în aria geografică delimitată menționată la punctul 4.

Abilitățile necesare pentru fabricarea brânzei s-au dezvoltat de-a lungul secolelor pentru a ameliora calitatea alimentației oamenilor, dar și pentru a conserva și a depozita laptele cât mai mult timp posibil. De-a lungul istoriei, majoritatea brânzeturilor au fost produse astfel încât să poată rezista mult timp pe durata transportului de la sate la orașe, în timp ce „Lički škripavac” a fost creată tocmai pentru că iernile lungi și drumurile impracticabile din cauza zăpezii făceau imposibilă transportarea produsului din satele îndepărtate, izolate de ninsori, către orașele apropiate. Astfel, tradiția preparării brânzei „Lički škripavac” este păstrată de locuitorii din munții Velika Kapela și Velebit, situați în zona de coastă a țării, și de cei din regiunea Lika. Această brânză este un produs regional specific pentru o populație care se ocupă cu creșterea animalelor, fiind destinată exclusiv consumului personal.

În ceea ce privește istoria și tradiția brânzei „Lički škripavac”, această brânză moale a fost produsă mai ales pentru a satisface nevoile nutriționale ale populației locale, în special în timpul lunilor lungi de iarnă, cu zăpezi, tipice ariei geografice menționate la punctul 4, când locuitorii nu puteau adesea să își părăsească casele din cauza condițiilor meteorologice dificile.

O altă legătură cu aria geografică delimitată este „scârțâitul” său specific, datorat conținutului ridicat de grăsimi și proteine din lapte, care este determinat, la rândul său, de regimul alimentar specific al vacilor din regiune.

Pe lângă utilitatea sa pentru viața cotidiană a locuitorilor din zona muntoasă a regiunilor Primorje și Lika, fabricarea brânzei „Lički škripavac” constituie un simbol al identității regionale a producătorilor.

Reputația produsului este susținută de diverse evenimente tradiționale comerciale și cultural-artistice care prezintă tradițiile, obiceiurile și patrimoniul cultural al regiunii Lika. Printre aceste evenimente se numără expoziția anuală de produse tradiționale Jesen u Lici [Toamna în Lika], care este organizată la Gospić, în primul sfârșit de săptămână din octombrie, în fiecare an începând din 1998 și care încurajează dezvoltarea producției locale din zonele rurale din Croația și, în general, dezvoltarea turismului din regiune. Cu ocazia acestui eveniment, producătorii își prezintă produsele locale, printre care „Lički škripavac”, și fac demonstrații ale metodelor tradiționale de fabricare a produselor respective. Evenimentul se desfășoară în piața centrală a orașului și reunește peste 300 de expozanți din Croația și din țările învecinate, înregistrând în medie 30 000 de vizitatori în decurs de 3 zile. În cadrul evenimentului, se realizează în mod tradițional o evaluare a brânzeturilor, care evidențiază rolul important al brânzei „Lički škripavac”, deoarece aceasta câștigă cu regularitate premii de excelență.

Producătorii de „Lički škripavac” participă și la alte târguri naționale și internaționale, în cadrul cărora promovează reputația brânzei „Lički škripavac”, cum ar fi, de exemplu, Mediterranean Fair of Healthy Food, Medicinal Herbs and Green Entrepreneurship (Târgul mediteraneean de alimente sănătoase, ierburi medicinale și antreprenoriat ecologic) de la Dubrovnik și târgul de brânzeturi de la Grubišno Polje, unde sunt expuse brânzeturi de înaltă calitate.

Calitatea și reputația brânzei „Lički škripavac” este atestată de numeroasele premii și medalii de aur câștigate de producătorii acesteia. Producătorii din cantonul Lika-Senj au participat cu produsele lor la Târgul Agricol Internațional din 2019 de la Novi Sad - cel mai important eveniment agricol din sud-estul Europei, la care participă cei mai importanți producători din acest sector al economiei. Ei au primit marea medalie de aur în urma evaluării calității produselor lactate, a brânzeturilor și a înghețatei, un premiu revenindu-i și brânzei „Lički škripavac”. Târgul comercial CROAGRO din 2019 de la Zagreb a reunit aproximativ 460 de expozanți din 28 de țări. În cadrul acestui eveniment a avut loc o evaluare națională a brânzeturilor, care a urmat după șase evaluări la nivel regional, iar „Lički škripavac” a primit o medalie de aur.

În plus, pentru a spori vizibilitatea și a promova producția brânzeturilor tradiționale, printre care „Lički škripavac” deține un loc de frunte, Oficiul de turism al cantonului Lika-Senj a lansat și a implementat un proiect privind ruta brânzeturilor din cantonul Lika-Senj.

Pe lângă reputația pe care „Lički škripavac” o demonstrează cu ocazia evenimentelor, unde își promovează denumirea și calitatea, dar si vizibilitatea regiunii din care provine, recunoașterea sa este evidențiată și de diverse publicații științifice, precum studiul „Hrvatski i uvozni sirevi na domaćem tržištu” (Brânzeturile croate și cele importate pe piața internă) realizat de Martina Marić, Mladenka Šarolić, Mirko Smoljić, Maja Macura și Marijo Ćaćić (2010), în care autorii afirmă că „regiunea Lika este renumită pentru producția brânzei «Lički škripavac»”. Acest studiu a fost publicat în CEA DE-A 2-A CONFERINȚĂ INTERNAȚIONALĂ „Vallis Aurea” 2010, pp. 779-783

Un studiu mai recent, din 2020, cu titlul „Povezanost sira škripavca s područjem njegove proizvodnje” [Legătura brânzei „scârțâitoare” cu aria sa de producție], realizat de Roberta Lovrinov, studentă la Facultatea de Agronomie a Universității din Zagreb, a constatat că 76 % dintre respondenți asociază brânza „scârțâitoare” cu regiunea Lika, drept regiune de origine.

În 2008, „Lički škripavac” a fost inclusă în Lista bunurilor culturale protejate a Ministerului croat al Culturii (Decizia Ministerului Culturii de stabilire a statutului de bun cultural imaterial, Zagreb, 2008).

Importanța brânzei „Lički škripavac” ca produs definitoriu pentru regiunea Lika este demonstrată și de faptul că această brânză a fost inclusă în cartea Vodič kroz hrvatske gastro ikone [Ghidul gastronomic croat] din 2007, în care a fost prezentată drept un produs specific regiunii Lika. A fost inclusă, de asemenea, în broșura Hrvatska eno-gastronomija [Oenogastronomia croată], publicată de Oficiul național de turism din Croația în 2008, ca element caracteristic al gastronomiei locale din regiunea Lika.

Trimitere la publicarea caietului de sarcini

[Articolul 6 alineatul (1) al doilea paragraf din regulament]

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Izmijenjena_Specifikacija_Licki_skripavac.pdf

(1) JO L 343, 14.12.2012, p. 1.